Diari Oficial de la Generalitat Valenciana


Sumari del DOGV 4312, del 12-08-2002 (2002/8570)

RESOLUCIÓ 13/2002, de 25 de juliol, de la Presidència de l'Acadèmia Valenciana de la Llengua, per la qual es publica l'Acord del Ple de l'Acadèmia Valenciana de la Llengua, de 23 de juliol del 2002, pel qual es convoquen ajudes a la difusió i promoció del valencià en els centres valencians de l'exterior de l'Estat espanyol.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4312

Data del DOGV
:   12-08-2002

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2002/8570


Data del document
:   25-07-2002

Organisme emissor
:   Acadèmia Valenciana de la Llengua

Tipus de document
:   Resolució

Anàlisi jurídica

 Descriptors 

:   * llengua regional
    * ajuda pública
    * suport econòmic

RESOLUCIÓ 13/2002, de 25 de juliol, de la Presidència de l'Acadèmia Valenciana de la Llengua, per la qual es publica l'Acord del Ple de l'Acadèmia Valenciana de la Llengua, de 23 de juliol del 2002, pel qual es convoquen ajudes a la difusió i promoció del valencià en els centres valencians de l'exterior de l'Estat espanyol. [2002/Q8570]
  
Segons establix l'article 26 de la Llei 7/1998, de 16 de setembre, de la Generalitat Valenciana, de Creació de l'Acadèmia Valenciana de la Llengua, ordene la publicació de l'acord següent:
  
Acord del Ple de l'Acadèmia Valenciana de la Llengua, de 23 de juliol del 2002, pel qual es convoquen ajudes a la difusió i promoció del valencià en els centres valencians de l'exterior de l'Estat espanyol.
  
L'Acadèmia Valenciana de la Llengua és la institució de la Generalitat Valenciana «que té per funció determinar i elaborar, en el seu cas, la normativa lingüística de l'idioma valencià» (art. 3 de la Llei 7/1998, de 16 de setembre, de Creació de l'Acadèmia Valenciana de la Llengua). Este mateix article li atribuïx també la funció de «vetlar pel valencià partint de la tradició lexicogràfica, literària, i la realitat lingüística genuïna valenciana, així com la normativització consolidada, a partir de les denominades Normes de Castelló».
  
En els primers pressuposts aprovats per esta institució, s'ha volgut tindre present la realitat dels centres valencians de l'exterior, especialment, en esta ocasió, la d'aquells centres que es troben més allunyats de les terres valencianes, en el continent americà o Europa. En este primer exercici hem volgut facilitar l'adquisició de material bibliogràfic i multimèdia en valencià. Per això, en el capítol 4 del programa 541.10, de la secció 17 dels pressuposts de la Generalitat, s'ha creat una línia de crèdit destinada a «ajudes a la difusió i promoció del valencià» que, d'acord amb la classificació econòmica, va destinada a l'exterior de l'Estat espanyol.
  
És voluntat del Ple de l'Acadèmia Valenciana de la Llengua augmentar en el pròxim exercici pressupostari la quantia i els conceptes susceptibles d'ajuda, així com els beneficiaris, incloent-hi també els centres valencians de les restants comunitats autònomes espanyoles. D'esta manera es vol reconéixer i afavorir la presència i difusió del valencià en els centres valencians de l'exterior, testimoni viu de la fidelitat i arrelament a la cultura valenciana.
  
A fi de poder fer efectives estes ajudes, el ple de l'Acadèmia Valenciana de la Llengua, en sessió de 23 de juliol del 2002,
  
ACORDA
  
Primer
  
Convocar concurs públic per a les ajudes a la difusió i promoció del valencià en els centres valencians de l'exterior de l'Estat espanyol, i aprovar les bases per les quals es regix esta convocatòria i el model de sol·licitud, que s'inclouen com a annexos I i II d'este acord.
  
Segon
  
Les ajudes tindran un import global màxim de 12.020,24 euros, que es pagaran a càrrec del pressupost de la Generalitat Valenciana de l'any 2002, secció 17 «Acadèmia Valenciana de la Llengua», línia «Ajudes a la difusió i promoció del valencià», codi T5404000, del capítol IV, del programa 541.10.
  
DISPOSICIONS FINALS
  
Primera
  
Es delega en la Junta de Govern la facultat de concedir les ajudes, i s'autoritza la Presidència perquè dicte les resolucions necessàries per al desplegament i l'execució d'este acord.
  
Segona
  
Este acord entrarà en vigor l'endemà de la publicació en el Diari Oficial de la Generalitat Valenciana.
  
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa Administrativa, contra este acte, que posa fi a la via administrativa, es podrà interposar potestativament recurs de reposició o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició s'haurà d'interposar davant del Ple de l'Acadèmia Valenciana de la Llengua en el termini d'un mes comptador des de l'endemà de la publicació.
  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos comptadors des de l'endemà de la publicació.
  
València, 25 de juliol del 2002
  
La presidenta de l'Acadèmia Valenciana de la Llengua,
  
ASCENSIÓ FIGUERES GÓRRIZ
  
ANNEX I
  
Bases per a la concessió d'ajudes a la difusió i promoció del valencià en els centres valencians de l'exterior de l'Estat espanyol
  
Títol I
  
Disposicions generals
  
Article 1. Objecte i àmbit
  
1. L'objecte del present acord és la convocatòria de concurs públic per a la concessió d'ajudes als centres valencians en l'exterior de l'Estat espanyol.
  
2. El règim d'ajudes s'aplicarà tal com es determina en els articles següents:
  
Article 2. Conceptes susceptibles de suport
  
Les ajudes establides es destinaran a l'adquisició de llibres i material multimèdia en valencià.
  
Article 3. Beneficiaris de les ajudes
  
Podran ser beneficiaris de les ajudes els centres valencians en l'exterior de l'Estat espanyol, entenent-se com a tals les entitats associatives, fundacionals i altres persones jurídiques sense ànim de lucre, legalment constituïdes en la data de publicació d'esta convocatòria en l'estat on es troben ubicades, amb la denominació que lliurement s'hagen atorgat, que tinguen com a objectiu preferent, arreplegat en els seus estatuts, el manteniment de lligams culturals i socials amb el poble valencià, la seua història, la seua llengua i la seua cultura.
  
Els centres valencians en l'exterior hauran d'acreditar que estan legalment constituïts i inscrits en el registre d'associacions del seu país de residència en la data de publicació d'esta convocatòria, i aportar el certificat original expedit per este registre o una còpia degudament compulsada del document citat. Els centres que hagen rebut ajudes econòmiques de la Generalitat Valenciana en algun dels tres anteriors exercicis podran substituir este document per una declaració jurada del seu president o representant en què es faça constar que continuen inscrits en el registre corresponent.
  
Article 4. Tipus d'ajudes
  
Les ajudes seran de tipus econòmic, i es destinaran a l'adquisició de llibres i de material multimèdia en valencià.
  
Atesa la dificultat objectiva d'adquirir este tipus de material en els països on es troben els centres valencians a què es destinen les ajudes, els centres valencians que així ho desitgen podran optar per rebre directament el material pel valor corresponent a l'ajuda econòmica concedida per l'Acadèmia Valenciana de la Llengua. A este efecte, ho faran constar els sol·licitants en l'imprés de sol·licitud que figura en l'annex II i l'Acadèmia Valenciana de la Llengua efectuarà les adquisicions i remetrà el material als centres valencians de l'exterior de l'Estat espanyol.
  
Article 5. Presentació de sol·licituds i termini
  
1. Les sol·licituds per a l'obtenció de les ajudes regulades per la present convocatòria hauran de dirigir-se a l'Acadèmia Valenciana de la Llengua, i es presentaran en el model normalitzat (que figura en l'annex II) en el Registre de l'Acadèmia, ubicat en el Monestir de Sant Miquel dels Reis, avinguda de la Constitució, 284 (CP 46578), de València, o tramitar-les per qualsevol de les formes que establix l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.
  
2. Les sol·licituds hauran d'acompanyar-se dels documents que se citen a continuació:
  
a) Document que acredite el reconeixement legal del centre, en els termes expressats en l'article 3 d'esta convocatòria.
  
b) Memòria descriptiva de les activitats del centre i dels projectes que pretenen dur a terme.
  
c) Declaració de l'existència de biblioteca i/o sala d'equipament multimèdia en el centre social o de la voluntat de crear-ne. En este últim cas, caldrà especificar les característiques de l'espai destinat a biblioteca o sala multimèdia, els mitjans personals i materials de què disposarà i la data en què es preveu la seua inauguració.
  
d) Fitxa de manteniment de tercers (model on consten les dades del sol·licitant, les dades bancàries, la seua firma i el certificat de conformitat de l'entitat financera). En el cas que els sol·licitants opten perquè l'Acadèmia Valenciana de la Llengua efectue les adquisicions, no serà necessària l'aportació d'esta fitxa.
  
e) Els sol·licitants acreditaran estar al corrent de les obligacions tributàries davant de la hisenda estatal i de la Comunitat Valenciana, així com davant de la Seguretat Social, d'acord amb el que establix l'article 47.7 del Decret Legislatiu de 26 de juny del 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana. Es podrà substituir el requisit citat per una declaració jurada del seu president o representant que l'entitat està al corrent o exempta d'obligacions tributàries i amb la Seguretat Social a Espanya.
  
3. Les sol·licituds es presentaran en el termini de 30 dies naturals, comptats a partir de l'endemà de la publicació d'esta convocatòria.
  
Article 6. Criteris d'avaluació de les sol·licituds
  
Per a la concessió de les ajudes es valoraran, entre altres aspectes, la memòria de les activitats realitzades, els projectes que pretenen dur a terme, el nombre de socis o afiliats al centre i l'existència d'una biblioteca o sala amb equipament multimèdia o del projecte de crear-la.
  
Article 7. Resolució de la concessió d'ajudes
  
1. L'Acadèmia Valenciana de la Llengua podrà demanar al sol·licitant l'aportació addicional d'altres documents o dades complementàries que estime necessaris per a resoldre sobre la sol·licitud presentada.
  
2. Les ajudes es concediran per acord de la Junta de Govern, a proposta de la comissió avaluadora formada pels acadèmics següents:
  
President: Joan-Alfons Gil Albors
  
Secretària: Verònica Cantó Doménech
  
Vocals: Josep-Lluís Doménech Zornoza
  
Albert Hauf i Valls
  
Lluís Meseguer Pallarés
  
Honorat Ros i Pardo
  
3. La Junta de Govern, a proposta de la comissió avaluadora, podrà declarar deserta, totalment o parcialment, l'adjudicació de les ajudes convocades, i es reservarà la facultat d'interpretar el contingut d'esta convocatòria a l'efecte de l'adjudicació d'ajudes.
  
4. La resolució de concessió de les ajudes es dictarà i notificarà en el termini de tres mesos a partir de l'endemà de la publicació en el Diari Oficial de la Generalitat Valenciana de la resolució de la Presidència de l'Acadèmia Valenciana de la Llengua per la qual es convoquen estes ajudes. Vençut este termini sense que s'haja dictat i notificat una resolució expressa, els interessats podran entendre desestimades les seues pretensions per silenci administratiu.
  
5. La resolució d'adjudicació serà notificada als centres seleccionats, sense perjuí de la seua publicació en el Diari Oficial de la Generalitat Valenciana.
  
Article 8. Control de les accions
  
L'Acadèmia Valenciana de la Llengua podrà comprovar en qualsevol moment les dades declarades pels sol·licitants. En el cas que es comprove la falsedat d'estes dades, el sol·licitant perdrà el dret a la subvenció, sense perjuí d'altres responsabilitats que corresponguen.
  
Article 9. Justificació i liquidació de les ajudes concedides
  
1. La liquidació de les ajudes s'efectuarà una vegada adquirits els llibres i el material multimèdia en valencià, d'acord amb la sol·licitud presentada i en els termes fixats per a la concessió de l'ajuda.
  
2. Als efectes del que establix el punt anterior, els beneficiaris, una vegada adquirits els llibres i el material multimèdia, amb anterioritat al 15 de desembre del 2002, hauran de presentar:
  
a) Factures del gasto efectuat, d'acord amb la normativa vigent.
  
b) Certificat del secretari o president del centre, sobre justificació del compliment de la finalitat per a la qual s'ha concedit la subvenció i de l'aplicació dels fons percebuts.
  
c) Document expedit per una entitat bancària del país d'origen en què se certifique l'equivalència de la dita moneda amb l'euro en la data de termini de justificació.
  
3. Si, arribat el 15 de desembre del 2002, no ha sigut aportada la documentació indicada en el punt anterior, s'entendrà que el beneficiari renuncia a la subvenció concedida.
  
4. En el cas que els beneficiaris de les ajudes opten, d'acord amb l'article 4, per la percepció directa del material, l'Acadèmia Valenciana de la Llengua els aportarà el justificant acreditatiu de la correspondència entre el valor dels llibres i el material multimèdia remés i l'ajuda econòmica concedida.
  
Article 10. Obligacions del beneficiari
  
1. L'alteració d'alguna de les característiques del projecte aprovat, com ara l'incompliment de condicions i terminis establits en la convocatòria, la falta de justificació dels gastos efectivament realitzats i la concessió amb posterioritat a la presentació de la sol·licitud d'altres ajudes públiques per a la mateixa finalitat, podrà donar lloc a la minoració de la subvenció concedida.
  
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció o la falta de justificació corresponent, donarà lloc a la incoació, per l'òrgan competent per a la concessió de les ajudes, del corresponent expedient que podrà finalitzar, si és el cas, amb la revocació de la subvenció i l'obligació de reintegrar les ajudes percebudes i els interessos de demora des del moment del pagament de la subvenció. En la tramitació del procediment es garantirà, en tot cas, el dret de l'interessat a l'audiència.